## Odluka o uvjetima za odobrenje kratkoročnoga kredita

### NN 34/2005 (16.3.2005.), Odluka o uvjetima za odobrenje kratkoročnoga kredita

**HRVATSKA NARODNA BANKA**

**695**

Na temelju članka 10. i članka
38. stavka 3. pod e) Zakona o Hrvatskoj narodnoj banci (»Narodne novine«, br. 36/2001.), Savjet Hrvatske narodne banke na sjednici
održanoj 9. ožujka 2005. donio je

**ODLUKU**

**O UVJETIMA ZA ODOBRENJE KRATKOROČNOGA
KREDITA NA OSNOVI ZALOGA VRIJEDNOSNIH PAPIRA**

**(LOMBARDNI KREDIT)**

I.

Ovom odlukom reguliraju se način
i uvjeti odobravanja te povrata kratkoročnoga kredita na osnovi zaloga
vrijednosnih papira (u nastavku teksta: lombardni kredit).

II.

Hrvatska narodna banka može
odobriti lombardni kredit sljedećim financijskim institucijama:

– bankama osnovanima u Republici
Hrvatskoj u skladu sa Zakonom o bankama i

– podružnicama stranih banaka u
Republici Hrvatskoj osnovanima u skladu sa Zakonom o bankama

(u nastavku teksta: banke).

III.

Hrvatska narodna banka odobrava
lombardni kredit u visini 90% nominalne vrijednosti založenih vrijednosnih
papira.

Vrijednosni papiri koji su
predmet zaloga moraju imati rok dospijeća duži od roka dospijeća lombardnoga
kredita.

Vrijednosni papiri koji mogu biti
predmet zaloga za lombardni kredit jesu trezorski zapisi Ministarstva financija
Republike Hrvatske u kunama.

IV.

Lombardni kredit odobrava se na
osnovi zahtjeva banke, u kojem banka navodi traženi iznos lombardnoga kredita i
poziv na broj predbilježbe tereta nad vrijednosnim papirima u sustavu Središnje
depozitarne agencije d.d.

Po odobrenju lombardnoga kredita
Hrvatska narodna banka prenosi odobrena sredstva na račun za namiru banke preko
Hrvatskog sustava velikih plaćanja (u nastavku teksta: HSVP), na kraju
obračunskog dana, u vrijeme kada je to predviđeno Dnevnim terminskim planom
obračuna preko HSVP-a.

Iznimno od stavka 1. ove točke za
iznos nevraćenoga unutardnevnoga kredita Hrvatska
narodna banka odobrit će lombardni kredit bez zahtjeva.

V.

Banka koja koristi lombardni
kredit obvezna ga je vratiti preko HSVP-a, sljedećega obračunskog dana, u
vrijeme kada je to predviđeno Dnevnim terminskim planom obračuna preko HSVP-a.

VI.

Hrvatska narodna banka može
odbiti zahtjev za odobravanje pojedinačnoga lombardnoga kredita.

Hrvatska narodna banka može
privremeno obustaviti odobravanje lombardnih kredita određenoj banci ili svim
bankama. O obustavi kao i o ponovnom odobravanju lombardnoga kredita Hrvatska
narodna banka obavijestit će banku/banke pisanim putem.

Hrvatska narodna banka može
odrediti najviši mogući iznos lombardnoga kredita određenoj banci ili svim
bankama, o čemu će banku/banke obavijestiti pisanim putem.

VII.

Obračunski dan HSVP-a i Dnevni
terminski plan obračuna preko HSVP-a propisani su Odlukom o terminskom planu
obračuna preko međubankovnih platnih sustava.

VIII.

Kamatna stopa na korišteni
lombardni kredit regulirana je Odlukom o kamatnim stopama i naknadama Hrvatske
narodne banke.

Način plaćanja kamata za
korišteni lombardni kredit reguliran je Odlukom o načinu obračuna, naplate i
plaćanja kamata i naknada Hrvatske narodne banke.

IX.

Danom stupanja na snagu ove
odluke prestaje važiti Odluka o uvjetima za odobrenje kratkoročnog kredita na
osnovi zaloga vrijednosnih papira (lombardni kredit) (»Narodne novine«, br. 160/

1998., 28/1999., 32/1999.,
38/1999., 131/2000., 53/2001. i 203/2003.).

X.

Ova odluka stupa na snagu osmoga
dana od dana objave u »Narodnim novinama«, a primjenjuje se od 1. travnja 2005.

Iznimno od stavka 1. ove točke, stavak 3. točke IV. ove
odluke primjenjuje se od 1. srpnja 2005.

O. br. 658/2005.

Zagreb, 9. ožujka 2005.

Predsjednik Savjeta

Hrvatske narodne
banke

guverner

Hrvatske narodne
banke

**dr****. sc. Željko Rohatinski**,
v. r.

Odluka, NN 34/2005-695